Talbenn ar Bobl (Frañs)
Talbenn ar Bobl (Front Populaire, e galleg) zo ur gouarnamant gant strolladoù an tu-kleiz kevredet, an SFIO, ar PCF, hag ar Strollad radikal-sokialour, a c'houarnas Bro-C'hall etre 1936 ha 1938.
Gouanrmant Talbenn ar Bobl a voe an hini kentañ sokialour e istor an IIIde Republik. Kas a reas da benn adkempennoù sokial lies hag a-bouezh. Chomet eo abaoe un diaz da memor hag istor an tu kleiz er Frañs : ar vakañsoù paeet (15 devezh), digresk an amzer labouret gant ar sizhun 40 eurvezh ha diazezadur an emglevioù micherel a-stroll .

Trec'h an Tu-kleiz 

Goude votadegoù miz Ebrel ha miz Mae 1936 e teuas an trec'h gant Talbenn ar bobl (F.P.). Dont a reas neuze an SFIO da vezañ an hini kentañ eus strolladoù politikel Bro-C'hall. Koll a reas ar Radikaled kalz ul lodenn eus o dilennerien tra ma c'houneze ar gomunourien kalz mouezhioù. D'ar 6 a viz Mezheven e lakaas Léon Blum war droad ur gouarnamant a gemeras perzh ennañ ar sokialourien hag ar Radikaled. A-du e voe ar Gomunourien evit harpañ ar gouarnamant nevez met nac'h a rejont e vije dibabet maodierned en o zouez.

Ar gouarnamant Blum 

Gant ma oa ar Strollad komunour o c'hounez nerzh e touezh ar voterien, an SFIO a chom e-penn gant 2 milion a votoù. Kentañ strollad ar Frañs, anat e voe e ranke penn ar gouarnamant bezañ un ezel d'ar strollad-se. Léon Blum a chomas embregel: klask a ra derc'hel un diforc'h etre implij ar galloud politikel hag an trec'h d'ar galloud.

Emglevioù Matignon 
Kerkent hag embannet trec'h Talbenn ar bobl e savas, eus o fennoù o-unan, dre-holl er vro, ur bern micherourien evit dilezel o labour. War-dro daou vilion a harzerien-labour a zalc'has o labouradegoù dindan o beli. Alies a-walc'h e veze graet en un aergelc'h laouen. Echuiñ a reas an emzivizoù renet gant Léon Blum etre ar batromelezh hag ar sindikadoù gant emglevioù Matignon sinet e-kreiz an noz etre ar 7 hag an 8 a viz Even. Kresket e oa ar goproù hag asantiñ a reas an implijourien anavezout ar sindikadoù. Da c'houde e voe votet lezennoù sokial: pemzektez a ehan-labour gopret, ar sizhun a zaou-ugent eurvezh labour, hag emglevioù-micher. 

Krediñ a raed e teuje al lezennoù-mañ a-benn da lakaat un termen d'an enkadenn. Evit ar wezh kentañ e istor o bro e c'halle ar C'hallaoued kemer un nebeud devezhioù vakansoù.

An armerzh 
Krouet e voe un "Office du blé", da lavarout eo ur c'huzul karget da zivizout, bep bloaz, petra e vefe, evit ar bloaz da zont, priz izelañ ar gwinizh gant ar pal harpañ ar broduerien edajoù e-pad ar grizenn drastus. Broadelet e voe an industriezh aer-spas ha bank Bro-C'hall.

Georges Monnet, maodiern al labour-douar ne teuas ket a-benn da sevel ofisoù all evit produerezhioù disheñvel da re al labour-douar. Ar Sened c'hall eo a dale ouzh ar sevel-se, an Onib (Office national interprofessionnel du blé) a servijas memestra evel patrom d'an aozadurioù nevez krouet goude an Dieubidgezh, betek bezañ patrom d'ar Bolitikerezh Labour-douar Boutin (Politique agricole commune).

Levrlennadur 
Testenioù
Daniel Guérin, Front populaire, révolution manquée, Julliard, 1963
Jules Moch, Une si longue vie, éd. Robert Laffont, 1976

Filmoù
 La Belle équipe gant Julien Duvivier
 La Marseillaise gant Jean Renoir
 La vie est à nous (1936) gant Jean Renoir

Istor Bro-C'hall en XXvet kantved
Talbenn ar Bobl